અમે મંદિરે પહોંચ્યાં. વૈકુંઠ નાનું અને ભગત ઝાઝા એવો ઘાટ હતો. પત્ની એનાં ચંપલની સુરક્ષા માટે ખાસ તાકીદ કરીને ભીડમાં અલોપ થઈ ગઈ. મહિલાઓ ગમે તેવી ભીડમાંય પોતાનો માર્ગ મોકળો કરી શકે છે એ મને પત્નીના દષ્ટાંતથી સમજાયું. હું પત્નીની પાદુકા સાચવતો બેઠો. નસીબ એવું નઠારું કે પત્નીનાં માસી-માસાય દેવદર્શને આવ્યાં. મને આવી રહેલી આફતનો અણસાર આવી ગયો. મેં એમની નજર ચુકાવવા ગરદન ઘુમાવી. પણ ન માગે દોડતું આવે – એમ માસીની ચીલનજરે મને ઝડપી લીધો.